Ανοικτοί για το κοινό δύο σταθμοί του Μετρό στις 15 και 16 Ιουνίου

Επισκέψιμοι από το κοινό θα είναι την ερχόμενη εβδομάδα και συγκεκριμένα, Παρασκευή και το Σάββατο 15 και 16 Ιουνίου δύο σταθμοί του υπό κατασκευή Μετρό της πόλης.
Είναι η πρώτη φορά που οι πολίτες θα επισκεφτούν υπόγειους σταθμούς, ενώ παράλληλα θα έχουν την ευκαιρία να δουν έκθεση φωτογραφίας, με τα πιο εντυπωσιακά από τα αρχαιολογικά ευρήματα, που έφερε στο φως η μεγάλη ανασκαφή στο πλαίσιο του έργου.
“Τα έργα προχωρούν κατασκευαστικά και τείνουν να ολοκληρωθούν. Όπως έχουμε ήδη υποσχεθεί, θα ανοίξουμε την ερχόμενη Παρασκευή 15 Ιουνίου τον Σταθμό Παπάφη” ανέφερε στον ραδιοφωνικό σταθμό του Αθηναϊκού-Μακεδονικού Πρακτορείου Ειδήσεων, “Πρακτορείο 104,9 FM”, ο πρόεδρος της “Αττικό Μετρό Α.Ε”, Γιάννης Μυλόπουλος.
Οι ενδιαφερόμενοι πρέπει να τηλεφωνούν στην Αττικό Μετρό (για να συμμετάσχουν), ενώ θα βγει και σχετική ανακοίνωση στην ιστοσελίδα της εταιρείας, προκειμένου να εξασφαλιστεί σειρά προτεραιότητας.
Ο κόσμος θα επισκέπτεται τμηματικά το Σταθμό κάθε μία ώρα περίπου. Οι πολίτες θα ξεναγηθούν και το βράδυ μπορούν να παρακολουθήσουν μια θεατρική παράσταση σε συνεργασία με το ΚΘΒΕ, στην οποία οι ηθοποιοί είναι τυφλοί.
Το ερχόμενο Σάββατο 16 Ιουνίου, οι Θεσσαλονικείς θα ξεναγούνται στον Σταθμό 25ης Μαρτίου, εκεί που φτάνει ο πρώτος μετροπόντικας Καλαμαριάς. Μάλιστα το Σάββατο τελειώνει η διάνοιξη της πρώτης από τις δύο σήραγγες στην Καλαμαριά, όπως υπογράμμισε ο πρόεδρος της “Αττικό Μετρό”. Το βράδυ του Σαββάτου 16 Ιουνίου θα πραγματοποιηθεί μεγάλη συναυλία στο αμαξοστάσιο του μετρό.